รองนายกรัฐมนตรี มั่นใจได้นายกรัฐมนตรีคนใหม่ ภายใน พ.ค.นี้ และ ครม.เร่งสะสางงาน ไม่ให้เป็นภาระรัฐบาลใหม่ ขณะที่ตำแหน่งประธานสภาผู้แทนราษฎร ควรเป็นบุคคลที่ทำหน้าที่อย่างเที่ยงตรง
นายวิษณุ เครืองาม รองนายกรัฐมนตรี กล่าวว่าภายหลังจากมีรัฐพิธีเปิดประชุมรัฐสภา และเลือกประธานวุฒิสภาและประธานสภาผู้แทนราษฎรแล้ว คาดว่าจะสามารถเลือกนายกรัฐมนตรีได้ภายในเดือนพฤษภาคม แต่การตั้งคณะรัฐมนตรี และเข้าเฝ้าถวายสัตย์ปฏิญาณฯ รวมถึงแถลงนโยบาย อาจจะเข้าสู่เดือนมิถุนายน ทั้งนี้หากพลเอกประยุทธ์ จันทร์โอชา ได้เป็นนายกรัฐมนตรีอีกครั้ง จะเรียกว่านายกรัฐมนตรี คนที่ 29 ของประเทศไทย         ส่วนกรณีมีชื่อของนายวิษณุ กลับมาเป็นรองนายกรัฐมนตรีอีกในรัฐบาลหน้านั้น นายวิษณุ ยืนยัน ยังไม่ได้รับการติดต่อทาบทาม และเชื่อว่าจะยังไม่มีใครได้รับการทาบทาม เพราะยังไม่ทราบว่าใครจะมาเป็นรัฐบาล และเชื่อว่าจะไม่มีใครมาตั้งเงื่อนไขล่วงหน้า เนื่องจากในทุกขั้นตอนสามารถเกิดเหตุสะดุดได้หมด ซึ่งที่ผ่านมาเคยเกิดเหตุการณ์ขึ้นมาแล้ว        ส่วนตำแหน่งประธานสภาผู้แทนราษฎรจำเป็นต้องมาจากพรรคการเมืองใหญ่หรือไม่ นายวิษณุ กล่าวว่า ไม่เกี่ยวว่าบุคคลนั้นจะมาจากพรรคไหน แต่ต้องได้รับการยอมรับจากสมาชิกสภาผู้แทนราษฎร แต่ทั้งนี้ส่วนใหญ่ก็จะเลือกจากพรรคการเมืองใหญ่ แต่บางครั้งก็ไม่ได้เลือกจากพรรคที่มีคะแนนอันดับหนึ่งหรือสองเท่านั้น แต่เลือกจากพรรคเล็ก เพื่อเป็นการต่อรองและอุดช่องว่าง ให้การทำหน้าที่ประธานสภาฯเที่ยงตรง ไม่โน้มเอียงไปฝ่ายใดฝ่ายหนึ่ง        นายวิษณุ กล่าวด้วยว่า นายกรัฐมนตรี ยังไม่ได้มีการกำชับการทำงานในช่วงสองสัปดาห์สุดท้ายก่อนการเปลี่ยนผ่านรัฐบาล แต่ผู้ที่อยู่ในตำแหน่งจะต้องเร่งดำเนินการสะสางงานให้แล้วเสร็จ อย่าให้มีปัญหาไปถึงรัฐบาลหน้า แต่ถ้าทำไม่ทัน ก็ให้ทำเป็นรายงานสรุป เพื่อให้รัฐบาลใหม่สามารถสานต่องานได้